ÕIEND

Käesolev õiend on koostatud Narva linna raamatupidamise sise-eeskirja (edaspidi sise-eeskiri) muutmise kohta.

Kehtiv sise–eeskiri oli kinnitatud 08.03.2006 a. määrusega nr 257. Ajavahemikul 2006-2010 sise-eeskirja muudeti Narva Linnavalitsuse määrustega 13.12.2006 nr 1675, 16.12.2009 nr 1462, 25.02.2010 nr 239. Viited vastavatele määrustele on lisatud ka sise-eeskirja.
Sise-eeskiri oli kehtestatud Raamatupidamise seaduse ja Rahandusministri 11.12.2003 määruse nr 105 “Riigi raamatupidamise üldeeskiri” alusel. Riigi raamatupidamise üldeeskirja on muudetud ning vastavad muudatused tuleb viia ka sise-eeskirja.
Seoses euro kasutuselevõtmisega alates 01.01.2011. a on vajalik viia muudatused ka sise-eeskirja. Määruses on muudetud sätteid, mis sisaldavad viidet Eesti kroonile. Euro kasutusele võtmise seaduse § 5 lõike 1 kohaselt toimub krooni ümberarvestamine euroks euro- ja krooniühiku vahelise ümberarvestuskursi alusel, mis määratakse Euroopa Liidu Nõukogu poolt vastavalt Euroopa Liidu toimimise lepingu artikli 140 lõikele 3. Kõik arvud on ümberarvestatud eurodeks ning sõna „kroon“ asendatud sõnaga „euro“. 
Muudatuste arvust tingituna on otstarbekas esitada sise-eeskiri uues redaktsioonis.

